CELEX: 32021D1037
Language: da
Date: 2021-06-16 00:00:00
Title: Kommissionens gennemførelsesafgørelse (EU) 2021/1037 af 16. juni 2021 om anmodningen om registrering af forslaget til borgerinitiativ »Forbud mod reklame og sponsorater i forbindelse med brug af fossile brændstoffer« i henhold til Europa-Parlamentets og Rådets forordning (EU) 2019/788 (Kun den engelske udgave er autentisk)

25.6.2021   
               
               
                  DA
               
               
                  Den Europæiske Unions Tidende
               
               
                  L 226/36
               
            
         KOMMISSIONENS GENNEMFØRELSESAFGØRELSE (EU) 2021/1037
         af 16. juni 2021
         om anmodningen om registrering af forslaget til borgerinitiativ »Forbud mod reklame og sponsorater i forbindelse med brug af fossile brændstoffer« i henhold til Europa-Parlamentets og Rådets forordning (EU) 2019/788
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, stk. 2 og 3, og
         ud fra følgende betragtninger:
         
                     (1)
                  
                  
                     Kommissionen modtog den 22. april 2021 en anmodning om registrering af et forslag til europæisk borgerinitiativ med titlen »Forbud mod reklame og sponsorater i forbindelse med brug af fossile brændstoffer«.
                  
               
                     (2)
                  
                  
                     Målene for forslaget til borgerinitiativ er følgende: »Vi opfordrer Europa-Kommissionen til at foreslå en EU-retsakt om forbud mod reklamer for fossile brændstoffer samt mod luft-, vej- og søtransportmidler (bortset fra transporttjenester af almen økonomisk interesse), der anvender fossile brændstoffer, om forbud mod reklamer fra virksomheder, der er aktive på markedet for fossile brændstoffer, navnlig ved udvinding, raffinering, levering, distribution eller salg af fossile brændstoffer, og om forbud mod sponsorater fra virksomheder, der er omhandlet i punkt 2 ovenfor, eller mod anvendelse af varemærker eller handelsnavne, der anvendes i forbindelse med fossile brændstoffer. Denne lovgivning vil henhøre under EU's kompetence, idet den kunne bestå af en retsakt om det indre marked, der har til formål at forbedre forbrugerbeskyttelsen og sikre folkesundhed og miljøbeskyttelse på et højt niveau. Med en sådan retsakt vil offentligheden blive mere bevidst om produkter og teknologier, der bidrager til klimaændringer og andre miljø- og sundhedsmæssige skader. Retsakten ville forfølge de mål, der er fastsat i EU's miljø- og forbrugerbeskyttelsespolitikker, gennem harmonisering af reglerne om reklamer for og sponsorater af fossile brændstoffer. Dette vil høre under delt kompetence, herunder (se artikel 4 i TEUF) det indre marked, miljø og forbrugerbeskyttelse.«
                  
               
                     (3)
                  
                  
                     I et bilag findes der yderligere oplysninger om emnet, målene og baggrunden for det initiativet. Det præciseres navnlig, at de relevante fossile brændstoffer er olie, fossil gas og kul. Derudover præciseres anvendelsesområdet for forslaget til/anmodningen om forbuddet, der ifølge initiativtagerne bør omfatte salgsfremme eller reklame, direkte eller indirekte, samt enhver gratis eller salgsfremmende distribution eller enhver form for sponsorforhold; forbuddet bør gælde både offline og online og navnlig omfatte reklamer og sponsorater i forbindelse med sport, uddannelse, videnskab, offentlige arrangementer og tredjepartsmediearrangementer. Endelig forklares baggrunden for initiativet således i bilaget: 1) »Fossile brændstoffer forværrer klimakrisen, og der bør ikke reklameres for dem«, 2) »fossile brændstoffer har skabt en folkesundhedskrise, og der bør ikke reklameres for dem«, 3) »virksomheder med aktiviteter inden for fossile brændstoffer vildleder forbrugerne, og nogle bryder retningslinjerne for reklamer«, og 4) »sponsorering af fossile brændstoffer anvendes til at opnå politisk adgang«.
                  
               
                     (4)
                  
                  
                     Initiativtagergruppen har også forelagt et udkast til retsakt med titlen »Forbud mod reklame og sponsorater i forbindelse med brug af fossile brændstoffer: borgerinitiativsdirektiv«. Anvendelsesområdet for udkastet til retsakt er »reklame for fossile brændstoffer, virksomheder, der beskæftiger sig med fossile brændstoffer, og fremme af disse: a) i pressen og andre trykte publikationer, b) i alle former for audiovisuel kommerciel kommunikation, c) inden for radioudsendelse, d) inden for informationssamfundets tjenester og e) gennem sponsorering forbundet med fossile brændstoffer, herunder distribution af gratis fossile brændstoffer eller fossile brændstoffer til nedsat pris.«
                  
               
                     (5)
                  
                  
                     For så vidt som initiativet tager sigte på bevarelse, beskyttelse og forbedring af miljøkvaliteten, beskyttelse af menneskers sundhed og en forsigtig og rationel udnyttelse af naturressourcerne, har Kommissionen i henhold til traktatens artikel 192 beføjelse til at fremsætte et forslag til retsakt.
                  
               
                     (6)
                  
                  
                     For så vidt som der er forskelle mellem nationale regler, der kan skabe handelshindringer og medføre hindringer for de grundlæggende frihedsrettigheder og dermed direkte påvirke det indre markeds funktion eller medføre væsentlige konkurrenceforvridninger, har Kommissionen i henhold til traktatens artikel 114 beføjelse til at fremsætte et forslag til retsakt om indbyrdes tilnærmelse af medlemsstaternes love og administrative bestemmelser, der vedrører det indre markeds oprettelse og funktion.
                  
               
                     (7)
                  
                  
                     Af disse grunde er det åbenbart, at ingen dele af initiativet falder uden for Kommissionens beføjelse til at fremsætte et forslag til EU-retsakt til gennemførelse af traktaterne.
                  
               
                     (8)
                  
                  
                     Denne konklusion berører ikke vurderingen af, om de konkrete faktuelle og materielle betingelser, der er nødvendige for, at Kommissionen kan handle, herunder proportionaliteten og foreneligheden med de grundlæggende rettigheder, er opfyldt i dette tilfælde.
                  
               
                     (9)
                  
                  
                     Initiativtagergruppen har i tilstrækkelig grad dokumenteret, at den opfylder kravene i artikel 5, stk. 1 og 2, i forordning (EU) 2019/788, og har udpeget kontaktpersoner i overensstemmelse med nævnte forordnings artikel 5, stk. 3, første afsnit.
                  
               
                     (10)
                  
                  
                     Initiativet er ikke åbenbart utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union eller med de rettigheder, der er nedfældet i Den Europæiske Unions charter om grundlæggende rettigheder.
                  
               
                     (11)
                  
                  
                     Forslaget til borgerinitiativ »Forbud mod reklame og sponsorater i forbindelse med brug af fossile brændstoffer« bør derfor registreres —
                  
               VEDTAGET DENNE AFGØRELSE:
         
            Artikel 1
            Forslaget til borgerinitiativ »Forbud mod reklame og sponsorater i forbindelse med brug af fossile brændstoffer« registreres.
         
         
            Artikel 2
            Denne afgørelse er rettet til initiativtagergruppen til det europæiske borgerinitiativ »Forbud mod reklame og sponsorater i forbindelse med brug af fossile brændstoffer«, som repræsenteres ved Silvia PASTORELLI og Sílvia DÍAZ PÉREZ, der fungerer som kontaktpersoner.
         
         
            Udfærdiget i Bruxelles, den 16. juni 2021.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  EUT L 130 af 17.5.2019, s. 55.